b'\n_START_ARTICLE_\nBecherovka\n_START_PARAGRAPH_\nBecherovka [beherofka] on perinteinen t\xc5\xa1ekkil\xc3\xa4inen lik\xc3\xb6\xc3\xb6ri, jota on valmistettu Karlovy Varyssa vuodesta 1807. Maultaan ysk\xc3\xa4nl\xc3\xa4\xc3\xa4kett\xc3\xa4 muistuttava juoma on maustettu aniksella, kanelilla ja noin 32 yrtill\xc3\xa4. Sen alkoholipitoisuus on 38\xc2\xa0%. Juoma nautitaan sellaisenaan tai juomasekoitusten pohjana, joista tunnetuin on tonic-vedell\xc3\xa4 pidennetty be-ton._NEWLINE_Becherovka on oluen ja slivovitsin ohella T\xc5\xa1ekin arvostetuin alkoholijuoma. Sen keksi englantilainen tohtori Frobrig ollessaan 1800-luvun alussa Karlovy Varyn kylpyl\xc3\xa4ss\xc3\xa4 valtakunnankreivi Plettenberg-Mietingenin l\xc3\xa4\xc3\xa4k\xc3\xa4rin\xc3\xa4. H\xc3\xa4n luovutti reseptin sik\xc3\xa4l\xc3\xa4iselle saksankieliselle Becherin perheelle, josta juoma on saanut nimens\xc3\xa4. Becherovkasta tuli hyvin suosittu kaupungin kylpyl\xc3\xa4vieraiden keskuudessa digestiivin\xc3\xa4 parantamaan ruoansulatusta._NEWLINE_T\xc5\xa1ekkoslovakian aikaan kommunistihallinto k\xc3\xa4vi Becherovkasta oikeutta Saksaan karkotetun Becherin perheen kanssa, ja markkinoilla oli sek\xc3\xa4 saksalainen ett\xc3\xa4 t\xc5\xa1ekkil\xc3\xa4inen versio.'